Loď **Žilina** bola vyrobená v roku 1958 v lodenici Dopravného podniku mesta Brna (DPmB) pre lodnú dopravu na Oravskej priehrade.

Dejiny
------

Loď Žilina vyrobená brnianskym dopravným podnikom v roku 1958 bola toho istého roku dodaná na Oravskú priehradu, kde ju vtedajší prevádzkovateľ lodnej dopravy, Dopravný podnik mesta Žiliny, uviedol do prevádzky. Išlo vtedy o najväčšie plavidlo na nádrži s kapacitou 250 osôb, v roku 1962 dodaný maďarský hydrobus mohol uviezť len 150 cestujúcich. Ostatné lode nachádzajúce sa v tom čase na jazere boli malé s kapacitou 25 osôb. Od roku 1960 prevzal lodnú prevádzku podnik ČSAD Dolný Kubín, ktorému pripadol aj existujúci lodný park. Časom rástol záujem návštevníkov o plavbu na priehrade, v 70. rokoch lode prepravili ročne až 100 000 cestujúcich. Pribudli tiež niektoré ďalšie lode. Žilina bola odstavená z prevádzky v roku 1989 zrejme kvôli zlému technickému stavu. Plavidlo bolo vytiahnuté na breh v Námestove, kde chátralo. Začiatkom 21. storočia bola loď čiastočne zaliata do betónu a vznikla z nej reštaurácia.

Konštrukcia
-----------

Konštrukcia Žiliny bola zhodná so štyrmi loďami, ktoré DPmB v druhej polovici 50. rokov 20. storočia dodal národnému podniku Československá plavba labsko-oderská (tzv. „brnenky"). Loď, čiastočne odvodenú od plavidiel, ktoré si brniansky dopravný podnik vyrábal pre vlastnú lodnú dopravu na brnenskej priehrade, konštrukčne navrhol Ing. Frank spoločne s pražským lodiarom Adolfom Špirkom. Ide o dvojpalubovú osobnú loď. Vstupy do plavidla sa nachádzajú približne v polovici jeho dĺžky po oboch stranách a vedú do centrálneho vstupného priestoru, nad ktorým sa nachádza vyvýšená kormideľna. Týmto priestorom je spodná, celkom uzavretá paluba rozdelená na dva salóny pre cestujúcich. Horná, tzv. slnečná paluba, ktorá sa nachádza na streche spodnej paluby za kormideľnou, je prístupná dvoma schodištami po bokoch v zadnej časti lode. Plavidlo bolo poháňané lodným dieselovým motorom Škoda 6L s výkonom 99,3 kW, pričom k jeho naštartovaniu bol využívaný stlačený vzduch z tlakovej fľaše.

Technické parametre po vyrobení
* Dĺžka trupu: 26,1 m
* Šírka trupu na hlavnom rebre: 4,8 m
* Maximálny ponor: 1,1 m
* Hmotnosť plne obsadenej lodi: 52,5 t
* Obsaditeľnosť: 250 osôb
* Max. rýchlosť: 18 km/h

Referencie
----------

1. 1 2  FIALA, Petr, a kol. *Lodní doprava na Brněnské přehradě 1946–2006*. Praha : Pavel Malkus – dopravní vydavatelství, 2006.  [Ďalej len Fiala.]
2. ↑  olala. *Dopravný závod ČSAD Dolný Kubín* [online]. Busportal.sk, 2009-07-10, [cit. 2010-06-20]. Dostupné online.
3. ↑   *Oravská priehrada* [online]. Plavba.net, [cit. 2010-06-20]. Dostupné online. Archivované 2010-05-28 z originálu.
4. ↑  Fiala, s. 27.
5. ↑  HUBERT, Miroslav; BOR, Michael. *Osobní lodě na Vltavě 1865–1985*. Praha : Nakladatelství dopravy a spojů, 1985.

* *Tento článok je čiastočný alebo úplný preklad článku Žilina (loď) na českej Wikipédii.*

| * z
* d
* u
Lode Dopravného podniku mesta Brna |
| --- |
| jednopalubové | 

|  |  |
| --- | --- |
| prevádzkované | *Brno* (1949) (pôvodne *Úderník*) |
| vyradené | *Brno* (1946) • *Morava* (1946) • *Svratka* (1946) (čln) • *Veveří* (1947) • *Pionýr* (1950) • *Mír* (1952) |

 |
| dvojpalubové | 

|  |  |
| --- | --- |
| provádzkovné | *Lipsko* (2010) • *Utrecht* (2011) • *Vídeň* (2011) • *Dallas* (2012) • *Stuttgart* (2012) |
| vyradené | *Praha* (1953) • *Dallas* (1955) (pôvodne *Moskva*) • *Bratislava* (1956) • *Veveří* (1961) (pôvodne *Kyjev*) |

 |
| postavené v DPMBpre iných prevádzkovateľov | *Gladius* (1957) (pôvodne *Družba*) • *Mír* (1957) • *Svoboda* (1958) • *Žilina* (1958) • *Malše* (1959) (pôvodne *Solidarita*) |